CELEX: 32021D0326
Language: da
Date: 2021-02-22 00:00:00
Title: Rådets afgørelse (EU) 2021/326 af 22. februar 2021 om den holdning, der skal indtages på Unionens vegne i Handelsudvalget, der er nedsat ved handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side, til ændringen af tillæg 1 til bilag XII (Offentlige indkøb)

24.2.2021   
               
               
                  DA
               
               
                  Den Europæiske Unions Tidende
               
               
                  L 64/8
               
            
         RÅDETS AFGØRELSE (EU) 2021/326
         af 22. februar 2021
         om den holdning, der skal indtages på Unionens vegne i Handelsudvalget, der er nedsat ved handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side, til ændringen af tillæg 1 til bilag XII (Offentlige indkøb)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 91, artikel 100, stk. 2, og artikel 207, stk. 4, første afsnit, sammenholdt med artikel 218, stk. 9,
         under henvisning til handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side, særlig artikel 191,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Handelsaftalen mellem Den Europæiske Union og dens medlemsstater på den ene side og Colombia og Peru på den anden side (»handelsaftalen«) blev undertegnet af Unionen i overensstemmelse med Rådets afgørelse 2012/735/EU (1) og har fundet midlertidig anvendelse siden den 1. marts 2013 mellem Unionen og Peru og siden den 1. august 2013 mellem Unionen og Colombia. Handelsaftalen blev ændret ved Ecuadors tiltrædelsesprotokol (2), der blev undertegnet den 11. november 2016 i overensstemmelse med Rådets afgørelse (EU) 2016/2369 (3) og har fundet midlertidig anvendelse siden den 1. januar 2017.
                  
               
                     (2)
                  
                  
                     I handelsaftalens artikel 191 fastlægges procedurerne, hvorefter en part kan ændre eller berigtige sin dækning af indkøb i henhold til handelsaftalens afsnit VI.
                  
               
                     (3)
                  
                  
                     Tillæg 1 til handelsaftalens bilag XII indeholder en liste over de af Colombias centrale statslige ordregivere, hvis indkøb er omfattet af handelsaftalens afsnit VI (»listen over ordregivere«).
                  
               
                     (4)
                  
                  
                     På mødet i Underudvalget vedrørende Offentlige Indkøb, der blev afholdt i Bogotá den 17. oktober 2019, underrettede Colombia Unionen om sin hensigt om at ajourføre listen over ordregivere ved at tilføje seks agenturer på udøvende niveau oprettet efter 2011. På tidspunktet for afslutningen af forhandlingerne om handelsaftalen i 2010 blev de beføjelser, der i øjeblikket udøves af sådanne agenturer, udøvet af ordregivere på ministerplan.
                  
               
                     (5)
                  
                  
                     Unionen og Colombia er enige om, at listen over ordregivere bør ajourføres i overensstemmelse hermed.
                  
               
                     (6)
                  
                  
                     Det er derfor nødvendigt at ændre listen over ordregivere. Unionen og Colombia er enige om, at en sådan ajourføring ikke medfører kompensationstilpasninger, da der er tale om en mindre ændring i henhold til handelsaftalens artikel 191, stk. 2, litra a).
                  
               
                     (7)
                  
                  
                     I henhold til handelsaftalens artikel 14, stk. 3, sammenholdt med artikel 12, stk. 4, skal der vedtages en afgørelse i Handelsudvalget, der er nedsat ved handelsaftalen (»Handelsudvalget«), af Unionen og det berørte undertegnende Andesland, hvis den udelukkende vedrører deres indbyrdes bilaterale forbindelser.
                  
               
                     (8)
                  
                  
                     Det er hensigtsmæssigt at fastlægge den holdning, der skal indtages på Unionens vegne i Handelsudvalget, da Handelsudvalgets afgørelse om at ændre listen over ordregivere vil være bindende for Unionen i henhold til handelsaftalens artikel 14, stk. 2 —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Handelsudvalget, til ændringen af listen over ordregivere, jf. tillæg 1, afdeling A, underafdeling 1, til handelsaftalens bilag XII, baseres på Handelsudvalgets tilsvarende udkast til afgørelse (4).
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 22. februar 2021
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Rådets afgørelse 2012/735/EU af 31. maj 2012 om undertegnelse på Den Europæiske Unions vegne og midlertidig anvendelse af handelsaftalen mellem Den Europæiske Union og dens medlemsstater på den ene side og Colombia og Peru på den anden side (EUT L 354 af 21.12.2012, s. 1).
         
            (2)  Tiltrædelsesprotokol til handelsaftalen mellem Den Europæiske Union og dens medlemsstater på den ene side og Colombia og Peru på den anden side for at tage hensyn til Ecuadors tiltrædelse af aftalen (EUT L 356 af 24.12.2016, s. 3).
         
            (3)  Rådets afgørelse (EU) 2016/2369 af 11. november 2016 om undertegnelse på Unions vegne og midlertidig anvendelse af tiltrædelsesprotokollen til handelsaftalen mellem Den Europæiske Union og dens medlemsstater på den ene side og Colombia og Peru på den anden side for at tage hensyn til Ecuadors tiltrædelse af aftalen (EUT L 356 af 24.12.2016, s. 1).
         
            (4)  Jf. dokument ST 5699/21 på http://register.consilium.europa.eu.